**Tájékoztatás a Tolna Vármegyei Kormányhivatal belső visszaélés-bejelentési rendszeréről**

A panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvény – az uniós jog megsértését bejelentő személyek védelméről szóló, 2019. október 23-i (EU) 2019/1937 európai parlamenti és tanácsi irányelv rendelkezéseinek megfelelően – 2023. július 24. napjától új jogintézményként bevezeti a munkáltatói visszaélés-bejelentési rendszert. A jogszabályi előírások alapján a kormányhivatalok is kötelesek belső visszaélés-bejelentési rendszer létrehozására, amelynek működtetője a Tolna Vármegyei Kormányhivatalban az integritás tanácsadó.

A bejelentést szóban (személyesen vagy telefonon), illetve írásban teheti meg az arra jogosult személy. A bejelentő személyazonosságát – ha az annak megállapításához szükséges adatokat a bejelentő megadja – az integritás tanácsadó a vizsgálat valamennyi szakaszában bizalmasan kezeli.

**Szóbeli bejelentés**

A Tolna Vármegyei Kormányhivatalban a személyes bejelentéshez a következő telefonszámon kérhető időpont: +36 (74) 529 871/230. A személyesen megjelenő bejelentőt az integritás tanácsadó az irodahelyiségében előre egyeztetett időpontban fogadja, ahol ismerteti a rosszhiszemű bejelentés következményeit, valamint a bejelentés kivizsgálásával kapcsolatos eljárási szabályokat. A bejelentés során elhangzottakról teljes és pontos jegyzőkönyv készül.

**Írásbeli bejelentés**

A bejelentő a visszaélés írásbeli bejelentését postai úton vagy elektronikusan, a visszaeles.bejelento@tolna.gov.hu címen teheti meg.

Postai úton a 7101 Szekszárd, Pf: 136. címre küldve, a TolnaVármegyei Kormányhivatal integritás tanácsadójának címezve, a borítékon „s.k. felbontásra” jelzéssel ellátva lehet benyújtani a bejelentést.

**Egyéb tudnivalók**

A bejelentési jogosultsággal, a bejelentés visszaigazolásával, kivizsgálásával, valamint a bejelentő védelmével kapcsolatban egyebekben az „Általános tájékoztatás a visszaélések bejelentéséről” című, a letölthető csatolmányok között megtalálható tájékoztatóban foglaltak az irányadóak.

A bejelentő által a visszaélés bejelentése céljából közölt személyes adatok kezeléséről a „Tájékoztatás a visszaélés bejelentése céljából közölt személyes adatok kezeléséről” című dokumentum ad információt.